สรรพากรเว้นภาษีกองทุนสำรองเลี้ยงชีพ
สรรพากรเพิ่มสิทธิด้านภาษี เอาใจลูกจ้างสมาชิกกองทุนสำรองเลี้ยงชีพ
2 ก.พ. 2556

สรรพากรเพิ่มสิทธิด้านภาษี เอาใจลูกจ้างสมาชิกกองทุนสำรองเลี้ยงชีพ
นายสาธิต รังคสิริ อธิบดีกรมสรรพากร กล่าวว่า กรมสรรพากรเพิ่มสิทธิประโยชน์ทางภาษีให้แก่สมาชิกกองทุนสำรองเลี้ยงชีพ ในกรณีที่ลูกจ้างออกจากงาน ซึ่งหลักเกณฑ์เดิมให้ยกเว้นภาษีเงินได้บุคคลธรรมดาเฉพาะกรณีที่ลูกจ้างออกจากงานและได้รับเงินได้หรือผลประโยชน์ใด ๆ เพราะการตาย ทุพพลภาพ หรือเกษียณอายุตามข้อบังคับของกองทุนสำรองเลี้ยงชีพนั้น ๆ 
สำหรับการยกเว้นภาษีตามหลักเกณฑ์ใหม่นี้ไม่ต้องอิงการเกษียณอายุอีกต่อไป หากออกจากงานเมื่อมีอายุอย่างน้อย 55 ปี ก็จะได้รับยกเว้นภาษีเงินได้บุคคลธรรมดาสำหรับเงินได้หรือผลประโยชน์นั้นทันที และแม้ว่าลูกจ้างจะออกจากงานก่อนอายุครบ 55 ปีบริบูรณ์ ก็ยังมีสิทธิได้รับการยกเว้นภาษีได้ หากรอรับเงินหรือผลประโยชน์ทั้งหมดจากกองทุนสำรองเลี้ยงชีพเมื่อตาย ทุพพลภาพ หรืออายุครบ 55 ปีบริบูรณ์ และเป็นสมาชิกกองทุนมาแล้วไม่น้อยกว่า 5 ปีต่อเนื่อง